SL Uradni list Evropske unije C 438/8

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 438/06)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ENOTNI DOKUMENT

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila (2)

„PATATA DEL FUCINO“

Št. ES: IT-PGI-0005-01217 – 21.3.2014

ZGO ( X ) ZOP ( )

1. Ime

„Patata del Fucino“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Ime „Patata del Fucino“ označuje zrele gomolje vrste Solanum tuberosum iz družine razhudnikovk, pridelane iz sort semenskega krompirja, ki so vpisane v skupni katalog sort poljščin.

Gomolji so velikosti (premera), ki je večja od 35 mm, vendar ne presega 80 mm, njihova oblika pa se giblje od okrogle do okroglo-ovalne, ovalne in ovalno podolgovate. Lupina ne odstopa od mesa, tekstura je čvrsta in se popusti pod pritiskom, barva pa je značilna za sorto: od bele do različnih odtenkov rumene. Užitni del ni manjši od 95 %.

Kemijske značilnosti (na 100 gramov užitnega dela) imajo naslednje vrednosti: suhi ostanek ≥ 14, škrob ≥ 8 g, kalij ≥ 300 mg, fosfor ≥ 35 mg.

„Patata del Fucino“ je krompir, pobran, ko je fiziološko popolnoma zrel, od konca julija dalje, shranjen v primernih posodah pa se lahko hrani do konca meseca maja po spravilu, ne da bi izgubil svoje značilnosti.

Dovoljena odstopanja pri kakovosti

Krompir, upravičen do zaščite, mora imeti naslednje značilnosti, kadar se trži v izbranem pakiranju:

(a) enotno velikost gomoljev: gomolji ne smejo biti manjši od 35 mm in večji od 80 mm, z največjo dovoljeno razliko v posameznih pakiranjih, ki ni večja od 20 mm.

(b) gomolji morajo biti celi, čvrsti, čisti, brez kalčkov in brez biotskih ali abiotskih poškodb.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Krompir „Patata del Fucino“ mora biti sajen, pridelan in spravljen na opredeljenem geografskem območju.

3.6 Posebna pravila za rezanje, ribanje, pakiranje itn.

Krompir mora biti shranjen v posodah (zabojih) pri temperaturi od 4 °C do 10 °C in relativni vlažnosti med 88 % in 95 %.

Gomolji se lahko hranijo v hladilnici daljši čas, vendar ne dlje kot 9 mesecev.

Dovoljene so obdelave uskladiščenih gomoljev, ki preprečijo kaljenje, v skladu z ustrezno veljavno zakonodajo na tem področju.

Pri dajanju v promet krompirja „Patata del Fucino“ ZGO za porabo je treba uporabiti naslednje vrste pakiranj:

— vreče: 5 kg – 20 kg,

— mrežice: 1,5 kg – 2 kg – 2,5 kg,

— pakiranja: vertbag, quickbag, girsac in vrečke po 1,5 kg – 2 kg – 2,5 kg – 5 kg,

— škatle iz lepenke ali zaboji od 3 kg do največ 20 kg.

Vse vrste pakiranj morajo vsebovati čist proizvod (okrtačen in/ali opran) in morajo biti zapečatene tako, da gomoljev ni mogoče izvleči, ne da bi se pri tem raztrgalo pakiranje, razen škatle iz lepenke ali zaboja.

3.7 Posebna pravila za označevanje

Poleg simbola Evropske unije in informacij, ki jih zahteva zakon, etiketa na pakiranju vsebuje tudi naslednje navedbe:

— „Patata del Fucino“, ki mu sledi kratica „ZGO“ ali besede „Zaščitena geografska označba“,

— ime ali naziv podjetja in naslov ali sedež posameznega proizvajalca in/ali združenja proizvajalcev in/ali pakirnice,

— prvotna neto teža,

— sorta,

— naslednji logotip proizvoda:

Prepovedano je dodajanje kakršnih koli oznak, ki niso izrecno določene.

4. Kratka opredelitev geografskega območja

Območje pridelave zamejuje pokrajinska obvoznica okrog Fucina, vključuje pa dele ozemlja, ki jih delijo poljske poti in oštevilčena zemljišča v naslednjih občinah v pokrajini L’Aquila: Avezzano; Celano; Cerchio; Aielli; Pescina; S. Benedetto dei Marsi; Ortucchio; Trasacco; Luco dei Marsi.

5. Povezava z geografskim območjem

5.1 Posebnosti geografskega območja

Krompir „Patata del Fucino“ se goji na dnu nekdanjega jezera z enakim imenom, „Fucino“, ki je bilo izsušeno leta 1875. To območje leži na nadmorski višini 700 metrov.

Glavne morfološke značilnosti območja oblikujejo tri ločene predele: kotlino nekdanjega jezera, terasasti predel na nadmorski višini med 670 in 720 metri ter razgiban predel nad drugima dvema.

Zaradi prisotnosti nekdanjega jezerskega območja so pojavi kopičenja usedlin prevladali nad erozijo.

Tla imajo teksturo meljaste gline z veliko količino skupnega in aktivnega apnenca zaradi karbonatne narave tlotvornih odkladnin. Reakcija (pH) niha med subalkalno in alkalno, vrednosti organskih snovi, skupnega dušika, dostopnega fosforja in izmenljivega kalija pa so visoke.

Visoka vsebnost organskih snovi se ohrani zaradi velikih količin gnoja, ki ga kmetje redno nasuvajo.

Sestava tal omogoča dobro drenažo in normalen razvoj enakomernih in pravilno oblikovanih gomoljev.

Zaradi posebnih značilnosti območja, zamejenega z gorskimi verigami, se ne občuti vpliv morja, ki leži manj kot 80 km na vzhodu. Nasprotno, podnebje je značilno celinsko z zimami, ki so še posebej ostre in deževne, medtem ko so poletja vroča in soparna.

V pridelovalni sezoni nihanja temperature med dnevom (približno 30 °C) in nočjo (15 °C–10 °C) ustvarjajo ugodne razmere za bujno rast rastlin.

Tla dobro zadržujejo vodo in dvig vode s kapilarnostjo iz spodaj ležečih plasti je zadovoljiv; tudi zaradi obilne jutranje rose je razpoložljivost vodnih virov zagotovljena.

Dež, sneg in značilna rosa, ki je pogosto prava mala padavina, dopolnjujejo podnebno podobo območja.

S hidrološkega vidika je ozemlje dobro preskrbljeno z naravnimi potoki in rekami, ki tečejo iz gora okrog nižine, in tudi z geometrično mrežo kanalov, posebej zgrajenih ob izsušitvi, ki jo je izvedel takrat nastajajoči zavod „Ente Fucino“ med agrarno reformo (leta 1950) z dvojnim ciljem odvajanja vode z zemljišč in hkrati njenega črpanja za namakanje pridelkov, kar proizvajalcem omogoča čim boljše razmere za pridelavo.

5.2 Posebnosti proizvoda

Krompir „Patata del Fucino“ se razlikuje od krompirja, pridelanega na drugih območjih, po svojih kakovostnih značilnostih mesa, zaradi katerih je primeren za rabo v gospodinjstvu in industriji. Krompir „Patata del Fucino“ ima čvrsto meso, ki ne popusti pod pritiskom, in lupino, ki ne odstopa od mesa. Kadar se kuha v pari, je meso dokaj drobno zrnasto in ne počrni. Še posebej cenjena značilnost pa je tudi slaba porjavitev mesa pri krompirju pri cvrtju. Panelni test krompirja „Patata del Fucino“, ki so ga izvedli usposobljeni sodniki pokuševalci, je pokazal zel izražena „prijeten okus“ in „okus krompirja“ skoraj brez neprijetnih priokusov (kovinski, travnat idr.). Te organoleptične značilnosti krompirja se ohranijo tudi po več mesecih skladiščenja.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Na geografskem območju proizvodnje proizvodni cikel krompirja „Patata del Fucino“ zajema vse sezone: od sejanja spomladi, rasti in produkcije poleti ter spravila šele takrat, ko je dosežena fiziološka zrelost, pozno poleti/jeseni, s čimer je krompir deležen podnebnih vplivov različnih sezon.

Kakovost krompirja „Patata del Fucino“ je povezana s pridelovalnimi razmerami, ki jih ponuja kotlina, ki je nekoč bila dno jezera. Posebnosti tal omogočajo gojenje krompirja na naraven način, kar da proizvodu značilne organoleptične značilnosti.

Tla so lahka, sveža, večinoma meljasta, zelo rodovitna, z makro- in mikrohranili, bogata z organskimi snovmi in iz tega izhajajočim humusom, nastalim z usedanjem organskih snovi skozi stoletja, in zagotavljajo, da se gomolji med rastjo in spravilom ne poškodujejo in/ali razpokajo ter razvijejo pravilne oblike z lupino, ki se lepo prilega mesu.

Zaradi opisanih talnih in podnebnih razmer (sestava tal, dober kapilarni dvig, temperature, voda za namakanje) je Fucino območje, ki je še posebej primerno za gojenje krompirja. Po zaslugi utrjenih izkušenj, ki so jih pri gojenju pridobili krajevni pridelovalci, nenehnih prizadevanj za izboljšanje kmetijskih tehnik, pri čemer dajejo prednost okoljsko trajnostnim tehnikam, in varovanja okolja gojenja kmetje pridelajo na tem območju zelo kakovosten krompir, ki je bil vedno cenjen in poznan na nacionalnem trgu.

Od leta 2002 številni povezani proizvajalci iz Fucina pridelujejo krompir po programu certificiranja za „integrirano pridelavo“, pri čemer so sprejeli specifikacijo za proizvod, ki je izrecno poimenovan „Patata del Fucino“, kar kaže, da se ime uporablja tudi v jeziku proizvajalcev in trgovcev.

Objavljeni so bili številni članki v specializiranih revijah, kot je na primer „Informatore agrario“, ki navaja ime „Patata del Fucino“, piše o Fucinu kot območju, na katerem je pridelava krompirja zelo razširjena, in Fucinu kot kraju za sortne poskuse s krompirjem:

— „Le varietà di patata coltivate in Italia e la loro destinazione d’uso“ („Vrste krompirja, gojene v Italiji, in njihovi uporabniki“) (str. 61, številka 2/2002),

— „Ecco perchè in Italia non si produce patata da seme“ („Zakaj se semenski krompir ne proizvaja v Italiji“) (strani 34–36, številka 46/2008),

— „Produzione di patata da seme: contributo per la valorizzazione dell’agricoltura montana“ („Proizvodnja semenskega krompirja: prispevek k ovrednotenju hribovskega kmetovanja“) (strani 27–29, številka 18/97),

— „Sperimentazione varietale 1998 su patata comune nel centro e nel nord“ („Sortni poskusi s krompirjem leta 1998 v srednji in severni Italiji“) (str. 39–46, številka 48/98).

V preteklih letih so lokalni akterji izvajali mnoge dejavnosti za promocijo in ovrednotenje krompirja „Patata del Fucino“:

— od leta 1971 poteka veselica „Sagra della Patata“ organizirana v Fucinu, natančneje v občini Avezzano,

— leta 2008, v mednarodnem letu krompirja pod okriljem FAO, so pridelovalci krompirja Fucina pri projektu za sodelovanje „Projekt Albanija“ zagotovili tehnično podporo in opremo regiji Zadrima,

— leta 2001 je bila ena oddaja programa „Il Gusto“ („Okus“) posvečena krompirju „Patata del Fucino“ in predvajana na kanalu Canale 5,

— leta 1993 je oddaja „Linea Verde“ („Zelena črta“), ki jo je predvajal RAI, omogočila, da se je o krompirju „Patata del Fucino“ razvedelo na nacionalni ravni.

Sklic na objavo specifikacije

(Člen 5(7) Uredbe (ES) št. 510/2006 (3))

Ministrstvo je uvedlo nacionalni postopek ugovora z objavo zahtevka za priznanje ZGP „Patata del Fucino“ v Uradnem listu Italijanske republike št. 37 z dne 14. februarja 2014.

Celotno besedilo proizvodne specifikacije je na voljo na spletni strani: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP IGP“ (v desnem zgornjem kotu zaslona) in nato „Prodotti DOP IGP STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Glej opombo 2.